b'\n_START_ARTICLE_\nBufaforats\n_START_SECTION_\nDistribuci\xc3\xb3 i h\xc3\xa0bitat\n_START_PARAGRAPH_\nAquest lepid\xc3\xb3pter \xc3\xa9s molt com\xc3\xba. T\xc3\xa9 una distribuci\xc3\xb3 molt \xc3\xa0mplia a Eur\xc3\xa0sia, el podem trobar des de Portugal fins al Jap\xc3\xb3. _NEWLINE_El bufaforats viu a tot arreu i pot volar molt lluny. Es pot trobar dins les zones urbanes a jardins, parcs i fins i tot xuclant les flors dels balcons. Tot i aix\xc3\xad preferix els prats florits i les zones de matoll durant la floraci\xc3\xb3.\n_START_SECTION_\nDescripci\xc3\xb3\n_START_PARAGRAPH_\nEl bufaforats \xc3\xa9s relativament petit, fent nom\xc3\xa9s 3,5\xc2\xa0cm de llarg. El cos i les seves ales anteriors s\xc3\xb3n de color gris. Les ales posteriors per\xc3\xb2, tenen un color taronja viu que contrasta amb els altres tons del cos. La cua \xc3\xa9s peluda amb taques blanques i negres. Aquests colors vius no es veuen, per\xc3\xb2, quan el borinot es troba reposant._NEWLINE_T\xc3\xa9 una trompa molt llarga i com tots els esf\xc3\xadngids (llevat del borinot de la mort) passa el seu \xc3\xbaltim estat de la metamorfosi sucant el n\xc3\xa8ctar de les flors. Contr\xc3\xa0riament a molts esf\xc3\xadngids, que s\xc3\xb3n nocturns o vespertins, el bufaforats vola durant el dia. _NEWLINE_Aquest animalet \xc3\xa9s un gran pol\xc2\xb7linitzador. \xc3\x89s molt actiu i vola infatigablement d\'una flor a l\'altra. Es pot confondre amb altres esp\xc3\xa8cies de macroglossins, com Hemaris fuciformis i Hemaris tityus, esf\xc3\xadngids di\xc3\xbcrns de la mateixa talla. La diferencia, per\xc3\xb2, rau en el fet que les ales del bufaforats s\xc3\xb3n opaques, grises les anteriors i taronges les posteriors, mentre que les ales de l\'altre borinot s\xc3\xb3n transparents.\n_START_SECTION_\nReproducci\xc3\xb3 i metamorfosi\n_START_PARAGRAPH_\nLa femella pon els ous sobre les fulles de les plantes del g\xc3\xa8nere Galium (espunyidelles o espunyideres) i tamb\xc3\xa9 mostra prefer\xc3\xa8ncia a la rogeta (Rubia peregrina). Els ous s\xc3\xb3n de color verd p\xc3\xa0l\xc2\xb7lid, camuflant-se b\xc3\xa9 a la planta. Les erugues s\xc3\xb3n de coloraci\xc3\xb3 groc p\xc3\xa0l\xc2\xb7lid amb dues franges grises i es tornen verdes a mesura que creixen. S\xc3\xb3n relativament grans, igual que les erugues d\'altres esf\xc3\xadngids, i es mouen molt lentament. _NEWLINE_La cris\xc3\xa0lide \xc3\xa9s marr\xc3\xb3 i es troba enganxada a les fulles de la planta hoste o a terra entre les fulles seques d\'aquesta mateixa planta.\n_START_SECTION_\nSuperstici\xc3\xb3\n_START_PARAGRAPH_\nAquest insecte tamb\xc3\xa9 es coneix amb el nom de "borinot carter" o simplement "carter" a alguns llocs. Les supersticions locals afirmen que quan hom veu un d\'aquests borinots, hom rebr\xc3\xa0 not\xc3\xadcies importants molt aviat.'